## L’EPA revela que Comunitat Valenciana lidera la creació d’ocupació enguany

*** L’ocupació augmenta, sobretot, en el sector servicis, però també ho fa en la construcció i en el sector indústria
* La valenciana és la tercera autonomia on més baixa la desocupació este trimestre**

Les dades de l’Enquesta de Població Activa (EPA) del segon trimestre de 2024 fets públics este divendres per l’Institut Nacional d’Estadística (INE) revelen que la Comunitat lidera la creació d’ocupació este últim any.

Així, l’EPA del segon trimestre mostra una evolució molt positiva de les dades d’ocupació en la Comunitat Valenciana, tant d’increment de l’ocupació com de disminució de la desocupació. Destaca especialment el bon comportament de l’ocupació entre les dones, que lidera tant el creixement de l’ocupació com la disminució de la desocupació.

D’esta manera, l’Enquesta de població activa del segon trimestre de 2024 mostra a la Comunitat Valenciana un ascens de 36.800 persones actives més (+1,4 %), sobretot en les dones (21.400 dones davant de 15.400 hòmens).

L’ocupació puja un 3,4 %, la qual cosa equival a més de 78.000 persones ocupades més (quasi dobla en percentatge la mitjana d’Espanya, que puja un 2 %). L’increment de l’ocupació ha anat especialment bé entre les dones, amb una pujada de 44.700 més ocupades en este trimestre (+4,2 %) davant dels 34.000 hòmens (+2,7 %).

Per la seua part, en l’últim any, l’ocupació augmenta un 4,3 % (2 % a Espanya), amb 97.600 persones ocupades més i és l’autonomia on més creix l’ocupació de tota Espanya en este últim any.

L’ocupació augmenta, sobretot, en el sector servicis, amb 43.800 persones ocupades més; però també ho fa en el sector construcció, amb 24.000 noves ocupacions; i en el sector indústria, amb 11.100 noves ocupacions.

**Evolució de la desocupació**

Quant a l’evolució de la desocupació, este trimestre disminuïx amb força en la Comunitat (-11,8 %) amb 42.100 persones desocupades menys i és, després d’Andalusia i Illes Balears, la tercera autonomia on més descendix la desocupació, que baixa més de 4 punts percentuals respecte de la mitjana d’Espanya (-7,8 %). Esta baixada de la desocupació és major en el cas de les dones, amb un total de 23.400 dones desocupades menys (-12,3 %), davant d’una reducció de 18.700 hòmens desocupats menys (-11,2 %).

La taxa de desocupació a la Comunitat Valenciana descendix este trimestre a l’11,7 % (-1,7 punts), el valor més baix des del 2n trimestre de 2008.

Destaca la disminució de la taxa de desocupació en la província de Castelló, amb un decrement de 4 punts percentuals, el major descens trimestral de la taxa de desocupació en esta província des que es tenen dades.

Fecha: 26/07/2024